Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
El ple de les Corts ha aprovat aquest dijous el dictamen de la comissió de radiotelevisió valenciana i de l’espai audiovisual sobre la proposició de llei del servei públic de radiodifusió i televisió d’àmbit autonòmic, de titularitat de la Generalitat, presentada pels grups socialista, Compromís i Podem, que permetrà reactivar el servei després del tancament de RTVV l’any 2013.
La proposició ha prosperat amb 64 vots a favor de tots els grups a excepció del 29 del PP, que s’hi ha abstingut.
El síndic del PP, Jorge Bellver, ha justificat el sentit del seu vot argumentant la inseguretat jurídica i tècnica que provoca la recuperació del servei i ha qualificat la llei d’ ‘inconcreta, no consensuada i imprudent’.
El tractament que han de rebre els extreballadors de Ràdio Televisió Valenciana és el principal punt de conflicte entre els grups.
Les Corts han d’escollir el pròxim 27 de juliol els membres del consell rector de la nova radiotelevisió.
La comissió va acordar el passat dilluns posar en marxa una borsa de treball per mèrit per a contractacions temporals dels extreballadors fins que hi hagi les contractacions definitives de places mitjançant un concurs, que valorarà com un mèrit el haver treballat a Ràdiotelevisió Valenciana (RTVV).
El síndic de Podem Antonio Montiel ha defensat durant el debat que ‘s’hauria d’haver anat més enllà’, que els extreballadors no han estat els culpables del tancament i ha remarcat que en l’elaboració de la llei s’ha fet un esforç per no repetir les errades que varen dur al ‘divorci’ entre la societat i la televisió pública.
Montiel ha afegit que no vol que el nou ens estigui al servei del govern de torn sinó que vertebri el País Valencià, reconeixent la seva personalitat, llengua i singularitat.
El portaveu ha dit que s’ha dotat l’ens del mecanismes de control necessaris perquè no sigui ‘un colador d’amics i familiars’ i que tindrà un sostre de despesa d’entre el 0,6 i el 0,8% dels pressupostos.
Al seu torn, el diputat de Ciutadans Toni Subiela ha lamentat que no s’hagi optat pel camí de la recuperació de l’antiga empresa, la readmissió dels treballadors i posterior comiat, per evitar el risc de demandes dels extreballadors.
Subiela ha dit que no s’ha fet per tal de no haver d’explicar el cost a la societat valenciana però ha alertat que hi ha pendent un recurs d’inconstitucionalitat i una demanda que pot anul·lar l’anterior ERO de 1.600 treballadors.
El diputat ha indicat que els treballadors tenen els seus drets i que aquests poden arribar a suposar entre 150 i 200 milions d’euros per a la Generalitat Valenciana en cas que prosperin les seves demandes.
Subiela ha demanat el nou ens que no faci un nyap i reobrin en proves amb emissions que allunyin els ciutadans.
El síndic de Compromís Fran Ferri ha celebrat que amb la llei es tanqui ‘una etapa negra’ en la qual els valencians no tenen mitjans audiovisuals en llengua pròpia.
Ferri ha retret el PP que no hagués demanat informes per tancar i ha dit que als extreballadors se’ls ha posat en rang de llei el que varen signar en l’anterior ERO.
Ferri no ha volgut posar data a l’inici d’emissions, indicant que ha de ser el consell rector i el director general els qui ho determinin.
La diputada del PSPV Rosa Peris ha criticat el model ‘caríssim’ i amb baixes audiències que va dur a terme el PP i l’ha contraposat al model de proximitat ‘amb parets de vidre’ i amb independència, rigor i pluralitat de la nova ràdiotelevisió.
Peris ha afegit que tindrà un finançament ajustat i suficient, i que servirà per vertebrar i cohesionar la societat.
El diputat del PP Jorge Bellver ha assenyalat que la llei que s’ha aprovat és en un 90% similar a la que els populars varen aprovar l’any 2012 i ha criticat que no ha estat consensuada, que és imprudent perquè genera inseguretat jurídica i tècnica i que es pot concreta.
Bellver ha criticat l’ús interessat dels grups polítics del ‘dolor’ dels extreballadors i que hores d’ara no es conegui ni el nombre de treballadors que tindrà la nova radiotelevisió ni la data d’inici.
Així mateix ha trobat a faltar els informes preceptius tècnics, jurídics i econòmics dels organismes consultius.
El diputat ha assegurat que es tracta d’una reobertura ‘interessada’ perquè els grups que donen suport al govern ‘tenen la necessitat d’una televisió ja, perquè no els han agradat gens els resultat electorals ‘.

Response: Les Corts valencianes han aprovat la reactivació del servei de radiotelevisió al País Valencià, proposta plantejada pel PSPV, Compromís i Podem. El PPCV ha decidit abstenir-se i ha criticat que la nova llei és pràcticament igual a la que ells van aprovar el 2012, un any abans que tanqués la televisió valenciana. Encara no hi ha data de començament d'emissió.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
El congrés de la UGT ha aprovat avui la candidatura continuista que torna a situar a la cúpula del sindicat a Camil Ros, com a secretari general i a Matías Carnero, com a president.
El 79,37% dels delegats que han anat al Palau de Congressos de Barcelona han donat suport a un nou mandat de Ros i Carnero que van accedir al càrrec el 2016 en una assemblea a Terrassa.
En total, s’han emès 354 vots, dels quals 277 han estat a favor i 72 en blanc.
El congrés s’ha celebrat de manera presencial i amb un format reduït amb quatre-cents delegats i amb poca presència institucional per respectar les mesures de prevenció de la covid.
En l’acte de cloenda es preveu que hi participi el vice-president del govern, Pere Aragonès.
Altres càrrecs que repetiran quatre anys més a la direcció del sindicat són Nuria Solé, Jordi Caballonga, Núria Gilgado, Enriqueta Duran, José Antonio Pasadas o Eva Gajardo.
Camil Ros (Vallromanes, 1972) va arribar a la UGT després de formar part de les Joventuts d’Esquerra Republicana de Catalunya (JERC).
Al sindicat, va cofundar el moviment Avalot i amb vint-i-sis anys es va posar al capdavant de la UGT a les comarques gironines, fins al 2008, quan va entrar al secretariat nacional, primer com a encarregat de Política Sectorial.
Posteriorment, com a responsable de Política Sindical i de l’Àrea Externa.
El 2016 va succeir Josep Maria Álvarez –l’actual secretari general de la UGT a l’estat espanyol – al capdavant del sindicat.
Matías Carnero (Barcelona, 1968) va començar a treballar com a operari de muntatge a Seat amb dinou anys.
Al cap de tres anys, és triat delegat al comitè d’empresa de la fàbrica de la Zona Franca.
El 2003 va esdevenir president del comitè d’empresa de l’automobilística a Martorell, càrrec que encara ocupa.
El 2009 va entrar a formar part del secretariat de la UGT a Catalunya i d’ençà del 2016 n’és el president.
Durant la primera jornada de congrés, Ros va fer balanç del primer mandat en un discurs en el qual va prometre que l’arribada de la pandèmia no farà que “renunciïn” a les reivindicacions d’acabar amb la reforma laboral i del sistema de pensions del PP o de reclamar la reducció de la setmana laboral i la pujada del salari mínim interprofessional (SMI) com a “política de reactivació econòmica”.
Durant el seu discurs, Ros va treure pit del paper de la UGT durant el procés independentista i va demanar que s’enceti un nou cicle polític a Catalunya, que prioritzi l’agenda social.
L’acte de cloenda ha començat amb una intervenció de la consellera Dolors Bassa.
“M’hauria agradat participar perquè us porto sempre al cor”, ha dit Bassa, que va gravar aquest missatge poc abans de tornar a entrar a la presó del Puig de les Basses a principis de mes, després que el Tribunal Suprem espanyol li revoqués el tercer grau.
Precisament, el congrés ha votat per “aclamació” una resolució que demana al govern espanyol que concedeixi l’indult als nou presos polítics.
“Volem la nostra companya lliure i al carrer”, ha reclamat l’encarregada de llegir, la portaveu nacional de l’Avalot-Joves de la UGT, Elena Àlvarez, que ha lamentat que “com a organització no hem fet prou per ella”.
Els delegats han exigit que es deroguin de forma immediata les reformes laborals del PP, que s’apugi el salari mínim fins al 60% del sou mitjà i es redueixi per llei a trenta-dues hores la jornada laboral setmanal.
El congrés també ha alertat en una moció de la demagògia feixista i franquista” que ha engegat una “campanya infame” que titlla d’il·legítim el “govern democràticament elegit” a l’estat, que “representa una gran esperança pels treballadors”.
A més, també s’ha votat un document que reclamava aturar l’extrema dreta durant les eleccions catalanes t i un altre contra l’augment del període de cotització de les pensions.

Response: Després del congrés de la UGT, Camil Ros i Matías Carnero repetiran càrrec quatre anys més. Durant aquest congrés, s'ha exposat que la pandèmia no aturarà els esforços del sindicat per acabar amb la reforma laboral del PP entre altres coses. També s'ha demanat al govern d'Espanya que concedeixi l'indult als nou presos polítics.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
"Ja ho sabeu.
El nostre Govern s'ha compromès a fer efectiva la República.
Una República compartida que ha de ser de tots els catalans".
El president de la Generalitat, Quim Torra, ha destinat el seu primer discurs institucional de la Diada a detallar quin moment travessa el procés i quines han de ser les prioritats de cara als propers mesos.
Per què impulsar la República, políticament declarada però no desplegada?
"Ho farem per tots els presos polítics i exiliats i per tots aquells que són perseguits per defensar la llibertat de Catalunya i per haver donat la paraula al poble en el referèndum d'autodeterminació de l'1-O", ha insistit.
Al llarg dels últims dies s'ha compromès a posar en marxa el Consell de la República abans que acabi el mes de setembre i a activar el procés constituent durant el mes vinent.
Torra, amant de la història del país, ha decidit arrencar el missatge amb un record del 1713, quan les institucions catalanes van haver de decidir entre la "subimissió o la resistència" a Felip V. Per 78 vots contra 45, en una decisió que es va prendre al Saló Sant Jordi del Palau de la Generalitat, es va optar per resistir.
"Va ser obra, veritablement, del poble", ha recordat el president, citant paraules de Ferran Soldevila.
Aquella votació, ha apuntat el dirigent de Junts per Catalunya (JxCat), va ser "un dels actes de sobirania plena més importants" de Catalunya en l'època moderna.
Ara, segons Torra, el país es troba en una nova "cruïlla històrica".
La decisió és si, davant les "injustícies, les amenaces, la por, la violència, les presons i l'exili" la ciutadania es "conforma" o bé "resisteix i avança".
Torra recorda la votació del 1713 per decidir si Catalunya se sotmetia a Felip V o bé s'hi restsitia, i assenyala que el país es troba en una cruïlla similar
"Desitjo que visquem lliures i amb totes les conseqüències", ha ressaltat el dirigent independentista, que ha convidat els catalans a "mantenir sempre el bon to i el somriure" malgrat "els insults i les humiliacions".
La defensa de les llibertats ha estat en tot moment al centre del discurs perquè, en paraules de Torra -ja expressades ahir durant l'entrevista concedida al programa El Objetivo de La Sexta-, "la llibertat no fractura mai", sinó que el que divideix és, precisament, "la seva absència".
Diàleg i discurs social
El president, amb to optimista, ha indicat que, cada vegada que el país "ha caigut", s'ha tornat a alçar per posar-se en marxa.
"I ara ho fem en un combat democràtic i pacífic pels drets civils, socials i nacionals.
Ens tornem a posar en marxa sense abandonar mai les nostres banderes del diàleg, de la pau i de la praula.
No les abandonarem mai.
Potser algú ho voldria i mira de provocar-ho.
No ho aconseguirà.
La paraula i el vot són les nostres úniques eines, són els nostres baluards", ha destacat Torra.
El diàleg amb l'Estat s'ha posat en marxa, però encara no genera fruits i com a molt arriba a la proposta del president del govern espanyol, Pedro Sánchez, d'un referèndum sobre l'autogovern que l'executiu veu insuficient.
— Govern.
Generalitat (@govern) 10 de septiembre de 2018
"Totes les catalanes i tots els catalans hem de trobar-nos en la defensa de la democràcia i de la llibertat.
Perquè són l'únic terreny fèrtil sobre el qual pot créixer el benestar, la justícia, el progrés, la qualitat de vida i l'igualtat d'oportunitats.
Ens ho mereixem tot", ha considerat Torra, en un discurs de caire social pensat per eixamplar la base sobiranista en la mesura que vincula el procés a una ampliació dels drets actuals.
"S'ho mereixien els nostres pares i s'ho mereixen els nostres fills.
Aquest és el pacte de la convivència, perquè conviure és viure els uns amb els altres i no pas els uns sota els altres", ha volgut resumir.
El president de la Generalitat vincula el procés al benestar, la justícia, el progrés i la qualitat de vida per dotar-lo d'un caràcter social en un moment clau
Torra ha tancat el seu primer discurs institucional de la Diada amb una cita de Manuel de Pedrolo, de qui aquest 2018 es commemora el centenari del seu naixement: "No som lliures d'ésser lliures; hi estem condemnats".
El president de la Generalitat farà demà una ofrena al monument de Rafel de Casanova, en visitarà la tomba, rebrà delegacions a Palau i assistirà al tram que li pertoca a la Diagonal en la marxa organitzada per l'Assemblea Nacional Catalana (ANC).
Serà el primer gran esdeveniment d'una tardor marcada pel judici contra la cúpula del procés, que el Tribunal Suprem vol ràpid.
La sentència serà fonamental per veure quin rumb agafa l'independentisme i quin to agafa el xoc amb l'Estat.

Response: Quim Torra ha donat el seu primer discurs de la Diada com a president de la Generalitat. En aquest, ha volgut reforçar la idea que la llibertat és l'únic camí per a l'independentisme i per fer realitat la República. Ha detallat per quin moment passa ara mateix el procés i quines són les seves prioritats els mesos vinents.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
Els 12 municipis del Berguedà amb el porta a porta han triplicat el percentatge de recollida de selectiva des que van implantar el sistema.
El president del Consell Comarcal del Berguedà, Josep Lara, ha explicat aquest dijous en roda de premsa, que el conjunt d'aquests pobles ha passat de reciclar només un 29% dels residus a fer-ho en un percentatge del 70%.
Lara ha valorat molt positivament l'índex de reciclatge que s'ha assolit amb el nou sistema de recollida de residus, tot i la incorporació de Berga, que ha admès que suposava "un repte".
Berga és la primera gran ciutat del país que aposta pel porta a porta, segons han recordat els responsables de la implementació.
El president del consell comarcal ha assegurat que prenia el compromís d'estudiar si cal augmentar la freqüència de recollida a comerços, bars i restaurants, però ha avisat també que abans cal esperar que el sistema estigui rodat perquè, en part, "és una qüestió de saber-se organitzar cadascú a casa seva", ha dit.
Si passat un temps, la petició es manté, el consell comarcal no està tancat a canvis, segons ha afirmat Josep Lara.
Laia Valenzuela ha reconegut que temien la implantació a la capital de comarca.
"Hi havia la por que introduint el porta a porta a una ciutat de més de 15.000 habitants amb una gran complexitat urbanística, els resultats baixessin al conjunt, però s'han mantingut", ha dit la cap de servei d'Spora.
En aquest sentit, el regidor de Medi Ambient de Berga, Eloi Escútia, ha afirmat que fan una valoració positiva de la implantació que ha aconseguit passar de percentatges de prop del 30% a un 70% de recollida selectiva.
Eloi Escútia també ha posat en valor que els representants municipals i comarcals, de diferents colors polítics, han estat capaços d'apostar junts pel nou sistema.
"No és un caprici, sinó que és una necessitat", ha dit Escútia.
El regidor ha admès que a Berga hi ha carrers en els quals el servei no s'ha donat en uns determinats dies, perquè "l'empresa encara no té interioritzats els espais".
Segons Escútia, "hi ha coses que grinyolen", que han d'acabar-se d'ajustar.
També ha fet una valoració positiva, malgrat assumir que cal polir detalls, l'alcaldessa d'Avià, Patrocini Canal.
Sancions
Segons el regidor de Medi Ambient de Berga, a la ciutat s'han obert un total de sis expedients per abandonaments de brossa.
No obstant això, Eloi Escútia i Josep Lara han valorat que el nombre d'abandonaments s'ha reduït els darrers dies, entre altres, per la campanya d'enganxines informatives als contenidors, en els quals es comunica a la ciutadania que les sancions per abandonar escombraries a la via pública poden anar dels 120 als 60.000 euros.
Josep Lara ha subratllat que el consell comarcal no actuarà "com a policia" si no que, en aquests casos, són els ajuntaments els qui han de validar "si sancionen o no".
Les xifres
Pel que fa a les xifres, en una comparativa de la recollida dels mateixos 11 dies de novembre, el 2018 el percentatge de fracció orgànica ha suposat un 40,4% (153.850 quilograms), mentre que el 2017 aquesta fracció se situava en un percentatge de l'11,3% (53.599 quilograms).
Així mateix, la resta se situa ja només en el 29,6% (113.020 quilos), tot i que l'any passat suposava el 70,6% (333.474 quilograms).
La xifra total de brossa recollida entre 5 i el 16 de novembre va ser superior l'any passat, amb 472.322 quilograms.
En el mateix període, aquest novembre s'han recollit 381.270 quilograms d'escombraries.
Spora dona per tancat el procés d'implantació del porta a porta donat que, a hores d'ara, ha repartit un total de 16.958 kits.
"S'ha de preveure algun tipus de repesca per municipis amb segons residències com Bagà, Guardiola de Berguedà o la Pobla de Lillet, això ens permetrà incrementar aquesta xifra", ha explicat Laia Valenzuela.
La implementació del porta a porta també ha servit per actualitzar els padrons al sistema.
En l'àmbit dels grans productors, s'han repartit 1.644 d'un total de 1.830 kits de material previstos a botigues, bars, restaurants i mitjanes i grans empreses.
Els responsables de la implantació del porta a porta han valorat que a Berga, a diferència del que va passar a l'octubre al baix i l'alt Berguedà, tots els grans productors disposaven del material quan va començar el porta a porta.
En les últimes setmanes, s'ha procedit a canviar els volums de contenidors i fer ajustaments en el material dels grans productors que ho han sol·licitat.

Response: Berga ha estat la primera ciutat que ha apostat pel porta a porta de recollida d'escombraries. Així, s'ha aconseguit que es tripliqui el percentatge de recollida respecte a l'any anterior. Malgrat la por perquè el percentatge baixés, ja que és una gran ciutat, aquest s'ha mantingut i també ha servit perquè es redueixi l'abandonament d'escombraries.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
"Hem estudiat set anys, aprovat unes oposicions i ara estem afrontant una pandèmia mundial.
Ens anomeneu 'herois' i ens aplaudiu cada dia religiosament a les vuit però després ens gireu l'esquena amb un sou indigne que no arriba ni als 1.000 euros al mes".
D'aquesta manera s'expressa un grup de metges residents de medicina de família i comunitària en una carta oberta que ha publicat aquest dijous 'Crónica Global'.
Els metges en l'última fase de formació denuncien que la crisi sanitària ha comportat horaris maratonians i disponibilitats exhaustives, i lamenten que l'esforç no només no s'ha vist reflectit a la nòmina, sinó que els ha baixat perquè no se'ls ha comptabilitzat cap guàrdia, concepte amb el qual habitualment arrodoneixen el sou.
Els metges residents de medicina de família i comunitària de l'Hospital Parc Taulí de Sabadell i els CAP Badia, Ca'n Oriac i Serraparera denuncien que han sofert "un empitjorament" del que cobren.
Expliquen que tenen un sou base molt baix, "menys de 1.000 euros nets", de tal manera que el salari "depèn totalment del nombre de guàrdies" que facin cada mes.
Per això, afirmen que els horaris que han hagut de fer tant els residents que han estat a CAP com els que han estat a hospitals, amb sistemes de torns de 12 hores, els han "perjudicat clarament", atès que no han pogut fer aquestes guàrdies.
A més, denuncien que tampoc se'ls han reconegut nits ni caps de setmana, que "no formen part" del seu "horari laboral normal estipulat com a residents".
També lamenten el perjudici econòmic que han sofert els residents que han hagut d'estar de baixa.
I a més subratllen que han tingut menys supervisió dels adjunt per "la pressió assistencial i el caos organitzatiu", i que han hagut d'assumir "rols i responsabilitats més enllà" del que els correspon.
Per això reclamen un plus de menor supervisió "reflectit al BOE com a complement reconegut".
Per tot plegat reclamen que se'ls reconegui "la feina ben feta" en forma de "nòmina equivalent, com a mínim, a la de mesos anteriors", així com la implementació de plusos de nocturnitat, de cap de setmana, de perillositat i de menor supervisió.
També exigeixen que tot plegat es vegi reflectit "tant en nòmines futures com compensat en nòmines anteriors" amb l'objectiu d'arribar a tenir "un sou digne".
Disponibilitat exhaustiva
A la carta els residents fan un repàs cronològic de la manera com s'ha afrontat la crisi, començant pels horaris.
Expliquen que els que es van quedar als CAP arran de la reorganització del servei per atendre els infectats per la covid-19 van fer jornades laborals ordinàries, molts dies doblant per la tarda per necessitat i fent múltiples tasques, entre elles atendre les urgències.
Els residents que estaven a hospital, afegeixen, van passar a fer torns de 12 hores alterns, fins als 3-4 setmanals, distribuïts principalment a urgències i planta, amb pacients infectats de la covid-19.
Els horaris van ser "una bogeria", amb canvis constants per baixes laborals i aïllaments, fins al punt que a la pràctica hi ha hagut "disponibilitat 24 hores al dis els 7 dies de la setmana, sense importar dies, nits o caps de setmana".
Pel que fa a l'equipament, expliquen que en l'àmbit ambulatori ha estat "més o menys assegurat", però que en l'hospitalari ha estat "deficitari, per no dir inexistent".
Afirmen que no ha disposat d'EPI reglamentaris "en cap moment", si no de material no adequat reutilitzat i compartit, "amb el risc augmentat de contagi del personal tant de coronavirus com d'altres afeccions".
Per això, la millor opció va ser utilitzar "bosses d'escombraries com a protecció corporal".
Pel que fa a les mascaretes, han dut "fins a 21 dies" material teòricament no reutilitzable o fins i tot "defectuós", que van dur durant diversos dies abans no se'ls va avisar que "no protegien prou" i que s'havien de canviar.
A l'escrit també critiquen les autoritats polítiques i sanitàries.
Agraeixen les cartes d'alts càrrecs de l'Institut Català de la Salut i de la Generalitat elogiant les "heroïcitats" del personal sanitari, però han trobat a faltar "més interès per l'estat físic i anímic" del personal, per les condicions laborals i per les "carències" que han sofert.
Darias recorda les injeccions de capital a les autonomies
De la seva banda, la ministra de Política Territorial i Funció Pública, Carolina Darias, ha afirmat en entrevista radiofònica a Onda Cero que "totes les administracions públiques i la societat" està "en deute amb aquests sanitaris".
Per això ha afegit que "costa d'entendre decisions com aquesta a l'entorn dels que han estat en primera línia de la batalla", en relació al fet que no s'hagi inclòs el concepte de guàrdies als metges residents.
I de la mateixa manera ha recordat que "només començar la crisi" el govern espanyol va posar a disposició de les autonomies mil milions d'euros destinats a despesa sanitària.
"Ara, dins del fons no reemborsable de 16.000 milions, 10.000 van exclusivament a sanitat", ha remarcat.

Response: Els metges en l'última fase de formació han publicat una carta en què denuncien la manca de recursos i personal que han patit durant els mesos de pandèmia i confinament. A més, han posat de manifest que no han cobrat els extres per fer guàrdies, que arrodonien el seu salari fins a un mínim digne que ara no s'ha aconseguit.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
‘Frankenstein’, dirigida per Carme Portaceli, és un dels plats forts d’aquesta temporada al TNC.
S’estrena el 15 de febrer a la Sala Gran i està basada en la famosa novel·la de Mary Shelley, adaptada per Guillem Morales i protagonitzada per Joel Joan, en el paper de la criatura, i Àngel Llàcer, en el paer de Victor Frankenstein.
Un espectacle que està plantejat com un viatge entre la llum i la foscor d’aquests dos personatges.
Mentre la criatura transita de la foscor a la llum, Victor Frankenstein fa precisament el camí contrari.
Guillem Morales, qui ha adaptat la novel·la de Mary Shelley, ha explicat que l’abandonament és un dels seus temes fonamentals.
L’espectacle es podrà veure fins al 25 de març en una obra interpretada per Joel Joan, Àngel Llàcer, Lluís Marco, Magda Puig, Albert Triola i Pere Vallribera.
200 anys després de la primera publicació de la novel·la, la directora Carme Portaceli porta a escena la història que va escriure Shelley amb una dramatúrgia de Guillem Morales, director i guionista de la pel·lícula ‘Los ojos de Julia’.
Morales ha indicat que tenien clar des de l’inici que el muntatge pertanyia tant a Victor Frankenstein com a la criatura i que, per tant, havia de començar amb la creació.
Ha destacat el vincle d’unió que hi ha entre els dos personatges, tot i que s’odien.
‘Aquí és on està la tragèdia’, ha assegurat.
Morales també ha indicat que el desafiament a Déu de Victor Frankenstein al crear vida no li importava tant.
‘Més que un desafiament a la divinitat, m’interessava parlar de la natura, ja que es parla més de la natura i de la contranatura’.
Ha considerat que la creació no correspon a una divinitat creacionista, sinó que la creació correspon en l’home i la dona.
La directora ha reconegut que en general hi ha moltes coses que no es coneixen sobre ‘Frankenstein’.
Per això, al muntatge, ha declarat, fan alguna petita aportació tot i que ha assegurat que hi ha una ‘fidelitat absoluta a l’atmosfera de Shelley i al que ella explica’.
‘L’obra va directe al cor, és una història preciosa que fa una reflexió sobre l’ésser humà’, ha assegurat Portaceli.
Ha distingit que al muntatge hi ha dues vides paral·leles: la de Victor Frankenstein i la de la criatura.
Per una banda, ha explicat Frankenstein ‘fa un viatge de la llum a la foscor’ i, per altra, la criatura ‘fa un viatge de la foscor a la llum’.
Ha apuntat que el creador no es pot enfrontar a ell mateix i a la seva creació i comença un viatge cap a la foscor.
‘El creador comet el crim més gran del món que és crear un ésser humà i abandonar-lo’.
Mentre, la criatura ‘fa un viatge oposat, un camí cap a parlar, sentir i estimar’.
En aquest context, el pare de Victor és qui ensenyarà a la criatura a llegir i ser un ésser humà.
Un pare interpretat per Lluís Marco.
Joel Joan i Àngel LlàcerJoel Joan ha dit que en un inici pensava que li oferirien ser el doctor i que el paper de la criatura ni se l’havia plantejat.
‘Em va sorprendre perquè jo pensava que el monstre era el dels cargols al cap i només faria sons’, però després de llegir la novel·la va quedar fascinat: ‘És un viatge del meu personatge de la foscor a la llum i cap a la humanitat i directament cap a l’erudició’.
De fet, ha assenyalat que ‘la criatura acaba sent un autèntic intel·lectual a la novel·la’.
L’actor Àngel Llàcer ha dit que el seu personatge, Victor Frankenstein, fa mal a la gent que té al seu voltant i ha assegurat que li fa molt a mal a l’Abert Triola que es posa a la pell del Henry, que és el seu millor amic.
L’actor ha reconegut que això el mata.Respecte l’espai escènic, Anna Alcubierre, encarregada de l’escenografia, ha dit que ‘és una caixa que oprimeix, un espai molt contundent i la idea és que aquesta cosa fixa i que sembla que no ha d’evolucionar cap enlloc’, ‘acaba anant cap una altra banda’.
Gira L’obra farà gira, entre l’abril i el maig, pel Teatre l’Amistat de Premià de Mar, L’Atlàntida de Vic, el Centre Cultural Municipal de Valls, l’Auditori de Pineda de Mar, el Teatre Fortuny de Reus, el Teatre de la Llotja de Lleida, el Teatre Municipal de Girona, el Teatre Kursaal de Manresa, el Teatre i Auditori de Manacor, Teatres de Tarragona i al Teatre-Auditori de Sant Cugat.

Response: Joel Joan i Àngel Llàcer protagonitzen "Frankenstein", l'adaptació de Guillem Morales del clàssic de Mary Shelley. En aquesta obra, els dos personatges fan un viatge oposat: Frankenstein de la llum a la foscor i la criatura a l'inrevés. A més, se centrarà sobretot en la natura i la contra natura i no tant en el desafiament a Déu del doctor.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
El Parlament ha aprovat una proposta de resolució que insta el Govern a revisar el compliment dels contractes turístics signats amb Ryanair.
La proposta l'ha presentat Cs i aquest punt ha rebut el vot a favor de tots els grups a excepció d'ERC i JxCAT.
L'aprovació arriba després que la Comissió Europea considerés de manera "preliminar" que la companyia ha rebut ajudes d'estat il·legals per a les operacions als aeroports de Girona i Reus, arran d'una investigació iniciada el 2013.
El text aprovat també inclou la reclamació de negociar amb Aena el nou document de regulació aeroportuària incidint en la reducció de les taxes i gestionar dins de les competències de la Generalitat els processos oberts en defensa dels drets laborals.
El diputat de Cs Javier Ribas ha defensat la proposta assegurant que ha estat la Comissió Europea la que ha demanat revisar les ajudes que ha rebut Ryanair per part de la Generalitat: "No estem demanant coses estranyes".
En el mateix sentit s'ha expressat la diputada de la CUP Natàlia Sànchez que ha indicat que "hi ha una investigació sobre com Ryanair monopolitza les subvencions".
"No ho diu Cs o la CUP, ho diu la UE", ha declarat.
El diputat d'ERC Marc Sanglas ha explicat el vot contrari a aquest punt assegurant que "ja hi ha mecanismes de revisió" i ha lamentat que Cs ho planteja "no en sentit de fer una revisió sinó com si haguessin coses estranyes".
En el mateix sentit, el diputat de JxCAT Narcís Clara ha afirmat que la proposta pretén "fer una crítica i no demanar una revisió del compliment".
"No podem donar suport a la interpretació negativa que té la proposta", ha afirmat.
Sobre la qüestió laboral, Sanglas ha defensat que la Generalitat es fa càrrec de la situació en allò que té competències i Clara ha afegit que en tractar-se d'un expedient estatal és la direcció general de Treball del govern espanyol la que té les competències.
Ha afegit però que se li ha demanat la informació en relació a Girona.
Sobre aquesta situació dels treballadors després que finalment no es tanqui la base de Ryanair a Girona però que hagin d'acceptar passar d'indefinits a fixos discontinus, Ribas ha apuntat que la Generalitat "té competències" per garantir els drets laborals i ha insistit que Girona "depèn en bona part d'aquest aeroport".
Per part de Catalunya en Comú Podem, David Cid ha explicat el vot contrari al punt que reclama negociar amb Aena en considerar que baixar les taxes aeroportuàries va en contra de les polítiques de mitigació del canvi climàtic.
"És una proposta antiga, que no té en compte el context d'emergència climàtica", ha afirmat, al temps que ha reclamat una gestió aeroportuària de totes les infraestructures de Catalunya.
La diputada de la CUP ha afegit que tot i que s'està investigant sobre l'incompliment de la normativa laboral en l'expedient obert a Girona, el Govern hauria d'actuar d'ofici i demandar la companyia per actuar "amenaçant" de retirar la base i "pressionant fins a tal punt que obliga de forma macabra a modificar les condicions laborals".
El diputat del PP Santi Rodríguez ha instat a utilitzar les eines que la Generalitat té al seu abast "perquè es respectin els drets laborals" i ha acusat el conseller de Territori, Damià Calvet, "de posar la responsabilitat de tota la problemàtica en la gestió d'Aena".
La proposta de resolució té un darrer punt que demana incloure al web 'aeroports.gencat.cat' les dades de viatgers dels aeroports dependents de la Generalitat, en format 'dades obertes' en compliment de l'adhesió a la carta internacional de dades obertes realitzada pel Govern el 2018.
Els grups que donen suport al Govern han assegurat que aquestes dades ja estan disponibles.

Response: La Comissió Europea ha considerat que Ryanair va rebre ajudes de l'estat de forma il·legal, i el Parlament de Catalunya ha instat el Govern a revisar el compliment dels contractes turístics d'aquesta empresa. Només s'hi han oposat ERC i JxCat, ja que consideren que ja existeixen mecanismes de revisió. Així mateix, s'ha expressat que s'han vulnerat els drets dels treballadors.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
El Museu Pau Casals ha reobert portes aquest dissabte després de gairebé tres mesos tancat per la pandèmia del coronavirus.
L'equipament ha adoptat les mesures de seguretat, instal·lant mampares a la recepció, oferint gel hidroalcohòlic i senyalitzant el recorregut.
Tot i que han estat pocs, els primers visitants ja han pogut descobrir la vil·la del mestre Casals amb mascaretes.
L'equip del museu treballa en la programació d'activitats, com ara concerts de petit format, tastos gastronòmics i visites teatralitzades que es faran al jardí i confia que siguin el reclam per atreure visitants d'arreu del país.
A partir de dilluns, amb el pas a la fase 3 del pla de desescalada de la demarcació de Tarragona, començaran les visites guiades.
"Hem obert avui amb totes les mesures i protocols de seguretat i amb molta il·lusió.
És evident que no esperàvem una gran afluència de públic, perquè fa un dia fantàstic, però estem molt contents de la resposta", ha expressat la directora del Museu Pau Casals, Núria Ballester.
En la primera jornada, el museu ha rebut una parella, veïna del municipi d'Altafulla (Tarragonès), i una família formada per uns pares i la seva filla.
Els dies d'obertura continuaran sent de dimarts a diumenge, en horari reduït fins a mitjans de juny, mentre que l'entrada serà gratuïta fins a finals de mes.
L'equipament s'adaptarà i anirà tornant a la normalitat i als horaris habituals a mesura que es vagin aprovant les diferents fases del pla de desconfinament.
A tall d'exemple, a partir de dilluns, ja s'oferiran visites guiades, amb cita prèvia, a grups de la mateixa família i de convivència.
Per ara, ja tenen una reserva per al 20 de juny d'un grup que passarà tota la jornada a la casa-museu, ja que aprofitarà per dinar al seu restaurant.
L'equip del museu es va reincorporar a la feina a principis de juny, i des de llavors, ha treballat amb el pla de reobertura per garantir que la visita es faci en un entorn "segur".
Per això, s'han adoptat diverses mesures, com ara la reducció de l'aforament a un terç, l'ús obligatori de la mascareta a tot el recinte, i el manteniment de les distàncies socials de seguretat.
També s'ofereix a l'entrada gel hidroalcohòlic als visitants, s'ha senyalitzat el recorregut i s'ha reforçat el servei de la neteja.
Pel que fa als serveis de botiga i restaurant, estaran oberts i es recomana l'ús de la targeta de crèdit tant per la compra d'entrades com per la de productes.
"No és fàcil, però ens hem d'adaptar.
Els museus som un servei públic i hem d'obrir perquè la gent vingui i gaudeixin del nostre espai", ha assenyalat Ballester.
I en aquest sentit, la directora ha explicat que en el cas de rebre molta afluència de públic, tenen estipulat com regular l'aforament, sobretot en aquelles sales petites on només caben dues o tres persones.
Així, s'utilitzarà la sala primera de l'audiovisual introductori i la zona del jardí per regular-ho.
Un dels primers visitants, en Jordi Suriñach, ha aprofitat per redescobrir l'espai amb la seva parella i filla, que el visitaven per primera vegada.
Ell ja ho havia fet abans per motius laborals.
Segons el seu parer, les mesures de protecció ja formen part de la "nova normalitat".
"Si volem gaudir de l'oci, ens haurem d'acostumar a anar amb mascareta, tal com anem a comprar o a la feina.
Les mesures no alteren per res la visita i podem gaudir-la igual", ha opinat.
Reprogramar activitats per a l'estiu
L'equip del museu prepara un programa d'activitats per aquest estiu, però amb un aforament reduït a causa de les circumstàncies actuals.
En concret, programaran visites teatralitzades, tastos gastronòmics amb vins i concerts de música.
"Tenim l'avantatge que tenim aquest entorn fantàstic davant del mar i amb un jardí molt maco que ens permetrà programar les activitats que ja fèiem els estius passats", ha detallat Ballester.
A banda, la vil·la de Casals també acollirà l'exposició sobre l'Orquestra Pau Casals, que s'ha posposat fins al dia 24 de novembre quan s'inaugurarà al Museu de la Música de Barcelona i el 26 de novembre al mateix Museu Pau Casals.
De fet, la directora confia que aquestes activitats siguin el revulsiu per atreure nous visitants, enguany que es preveu que s'incrementi el turisme nacional.
"Hi haurà molta gent fent vacances aquí i les segones residències estaran molt plenes, amb gent amb ganes de fer coses i crec que la reacció serà positiva.
Treballarem perquè la gent gaudeixi de la cultura, de la música i de la gastronomia", ha tancat Ballester.

Response: Es reobren les portes del Museu Pau Casals després dels mesos de confinament pel coronavirus. El museu, però, ha hagut d'obrir les portes amb diverses mesures de prevenció, com la reducció de l'aforament, l'ús obligatori de la mascareta i les distàncies de seguretat entre d'altres. L'equip prepara un estiu amb activitats, com visites teatralitzades, tastos gastronòmics i concerts.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
Maties Serracant (de la Crida per Sabadell, la candidatura que lidera la CUP) es convertirà el proper 25 de juliol en el cinquè alcalde de l'era democràtica a la ciutat del Vallès Occidental prenent el relleu a Juli Fernàndez, d'ERC.
Amb 11.110 vots i el suport del 13,2% de l'electorat, la candidatura de l'esquerra alternativa era la quarta més votada, per darrere del PSC, Unitat pel Canvi i ERC.
Com ha arribat Serracant a l'alcaldia?
A continuació fem un repàs històric dels moments més destacats dels darrers dos anys en el moment en que es concreta un relleu que no ha estat fàcil de gestionar:
Les eleccions de 2015: un canvi polític
Les eleccions municipals de 2015 van reconfigurar el ple eliminant la figura de la força predominant, el PSC, i desdibuixant cap possibilitat de majoria absoluta.
Aquest primer pacte excloïa CiU de qualsevol negociació i establia que Juli Fernàndez (ERC) assumia l’alcaldia des de juny de 2015 fins a l’equador del mandat (juny de 2017), moment en què la cediria a Maties Serracant (Crida).
L’entrada al govern de UxS i GS va fer que l’acord es redefinís, mantenint l’equador de mandat com a moment del canvi, però sense definir en qui recauria l’alcaldia.
Les forces van acordar un repartiment de poders i competències al govern municipal, d’acord amb els resultats electorals de 2015.
Així, el primer tinent d’alcalde seria Joan Berlanga (UxC i militant d'ICV), Serracant el segon i Marisol Martínez (GS) la tercera.
Tensions a l'esquerra: l’origen
Diverses forces van protagonitzar tensions fins i tot abans de la campanya electoral.
La sortida de Martínez d’EUiA, on havia estat cap de llista a les eleccions de 2011, va desembocar en la creació de GS, amb el lema Sí Se Puede.
Paral·lelament, membres de la Crida i d’UxC van tenir diverses enganxades, també el dia de les eleccions, amb paraules que no van arribar a més, però que van generar una tensió evident.
Aquestes situacions es van deixar de banda per arribar a una entesa que deixava el PSC, primera força en nombre de vots, sense l’alcaldia que ostentava des de 1999, primer amb Manuel Bustos i després amb Joan Carles Sánchez.
S'acosta l’equador: primeres reunions
Al febrer de 2017, amb l’equador del mandat a quatre mesos vista, es van iniciar les converses a quatre per definir com s’havia de produir el relleu.
Si bé ERC mantenia la seva predisposició a cedir l'alcaldia no hi havia quòrum per definir qui havia de ser el seu relleu i fins i tot es va especular amb la continuïtat de Fernàndez per evitar tensions.
UxC, liderada per ICV, reclamava l’alcaldia amb un criteri clar: havia estat la força més votada de l’actual govern al 2015.
Explosió entre forces: falta d’entesa
Mentre ERC públicament assegurava que aportava els seus quatre vots al candidat alternatiu de consens, la Crida va manifestar la seva posició en favor que Fernàndez renunciés per facilitar un relleu.
Mentrestant, GS considerava que no era moment de fer cap pas perquè Joan Berlanga fos alcalde, però tampoc perquè ningú més ho fos.
La situació es va tensar, amb comunicats bel·ligerants i piulades a la xarxa del mateix Berlanga i d’UxC en què lamentaven l’actitud dels seus dos socis de govern.
La solució: Maties Serracant
ERC va plantejar una possibilitat que va acabar trobant consens, i que passava perquè Maties Serracant fos el nou alcalde.
Finalment, un gir argumental va posicionar Serracant com a candidat al relleu també per a UxC.
Un cop trobat el consens, l’alcalde fa consultar les diverses forces, que han acordat celebrar el ple de renúncia de Fernàndez el 20 de juliol i el d’investidura de Serracant el 25 de juliol.
Un alcalde investigat?
L’oposició ha retret que el nou alcalde sigui Serracant, donat que actualment està sent investigat per un presumpte delicte de tràfic d’influències en la cessió de Cal Balasch al col·lectiu El Tallaret, a la Creu Alta.
Mentre el govern manté que es tracta d’una investigació fruit d’una denúncia política, i no de l’existència d’un delicte, la resta de forces asseguren que la consideració del futur alcalde no dista de la de qualsevol altre càrrec electe a qui la Justícia li demana comptes.

Response: El nou batlle de Sabadell serà Maties Serracant, de la Crida per Sabadell, i serà investit el 25 de juliol. Serracant substituirà Juli Fernàndez, d'ERC, després que no s'hagi arribat a un acord sobre qui l'havia de rellevar. Les forces van acordar compartir el càrrec durant una legislatura entre els dos partits.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
El Primera Persona arriba a la sisena edició convertit en una de les programacions amb més personalitat i "punch" d'entre tot l'amplíssim panorama de cicles que es fan a Barcelona.
Un recorregut fet a través de passes fermes que mostra un festival decidit i conseqüent, acurat pel que fa a l'estètica –els cartells de cada any, dignes d'estudi–, però també pel que fa a les intencions i al fons.
La proposta comprèn aliances talentoses, rescats vigorosos o personatges que reposen a l'obaga del mainstream, malgrat haver demostrat una qualitat indiscutible.
Què se n'ha fet d'Els Joves?
Què tenen en comú Kate Bolick i Anna Gabriel?
Quin ressò té el llegat de Sinestro Total?
Són només algunes preguntes que es fan –i responen, tot programant– Kiko Amat i Miqui Otero, els responsables del festival i uns programadors de nas fi, esperit gurmet i atents a l'exquisidesa que hi ha en l'oci.
Enguany tornen a oferir un cartell que és una delícia per a amants de la cultura amb substrat, a través de converses, diàlegs, showcases i moltes sorpreses.
"El nom fa la cosa, i la primera persona mai no és anònima", afirma Vicenç Villatoro, director del CCCB.
"I posar nom a les coses és comprometre's".
"Els personatges que venen defensen el seu relat de vida, no s'amaguen", detalla, en aquest sentit, Miqui Otero.
Una opció de valentia escènica i d'honestedat brutal, en connivència amb el públic.
"Però també ens agrada recalcar que, més que de noms, el nostre és un festival d'històries úniques".
Úniques pel que tenen de rares, però també d'irrepetibles.
"Cada any es generen sensacions i experiències que són necessàries i també divertides".
Aquest és el segell, ras i curt, del cicle, concentrat en dos dies, el 12 i 13 de maig, al CCCB, amb una porta d'entrada amb un plat ben fort: la xerrada entre Kate Bolick i Anna Gabriel.
L'impacte d'Els Joves a Catalunya, Siniestro Total i el cor del punk
Bolick torna a Barcelona després d'enllustrar un terme tradicionalment tan pejoratiu com "solterona", en un assaig publicat a Malpaso.
L'autora nordamericana parlarà amb Anna Gabriel, de qui n'admira la seva valentia.
"Bolick era de viatge a Barcelona i aquells dies van coincidir amb els debats de Gabriel, quan va posar a primera pàgina temes com la criança compartida o la copa menstrual", explica Otero.
"Bolick mirava la premsa i va quedar fascinada per la figura de l'activista i la política de la CUP, arribant a demanar a l'editorial que li enviessin un exemplar dels llibres".
Seguirà la sessió l'irlandès Colin Barret i un recorregut sobre l'eclosió del Bacalao a València.
La segona sessió del divendres comptarà amb una xerrada entre Anna Curra, "la reina espanyola del punk", amb el crític musical Joan Pons.
Els seguiran una representació d'Els Joves, la mítica sèrie que va emetre TV3 als 80.
"Quan es va emetre a Catalunya per primer cop, jo tenia quinze anys, i recordo perfectament l'impacte que va provocar en mi", afirma Kiko Amat.
"Era a l'habitació i va venir el meu pare a dir-me que anés a veure la tele, que havia de veure una cosa".
L'èxit de la sèrie és un fenomen molt català, que no va tenir enlloc la repercussió que va tenir aquí, cosa que comentaran en directe dos dels seus protagonistes.
Clourà la sessió la conversa entre Julián Hernández (Siniestro Total) i el seu fill Esteban, amb Rafael Tapounet.
L'endemà dissabte, obrirà el foc la trobada entre Isa Calderón i Lucía Lijtmaer.
Tot seguit, Jon Savage, "un savi expert en subcultures", especialment en el punk britànic.
La primera sessió clourà amb tres músics gal·lesos "que han canviat les regles del pop": Alison Statton & Spike i Stuart Moxham.
La segona sessió de dissabte comptarà amb Joe Pernice, músic que acaba de publicar la novel·la Esta canción me recuerda a mí (Blackie Books), "una obra de literatura de debò, alhora romàntica, divertida i trista", explica Kiko Amat.
Makoki agafarà el relleu, un tebeo esbojarrat que va fer-se cèlebre a finals dels 70.
Clourà el dia i el festival la música del trio de heavy-pop barceloní Las Ruinas.

Response: Arriba la sisena edició del Primera Persona, un conjunt de cicles que es farà al CCCB de Barcelona. Aquí trobarem diverses xerrades i exposicions, com una xerrada entre Anna Gabriel i Kate Bolick, qui va mostrar un gran interès en la cupaire per la seva trajectòria. Cada dia acabarà amb una actuació musical de grups diferents.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
La decisió del govern espanyol d’aixecar el confinament total perquè la gent pugui tornar a treballar ha permès a alguns presos polítics de recuperar la feina que tenien abans i sortir de la presó durant el dia.
La Generalitat ha anunciat que els presos amb el tercer grau o beneficiaris de l’article 100.2 podran treballar d’avui endavant fora del recinte penitenciari.
El Departament de Justícia ha precisat que els reclusos hauran d’acreditar que l’empresa per a la qual treballen ha reprès l’activitat.
Jordi Cuixart, president d’Òmnium Cultural, ha estat el primer d’anunciar que sortiria de la presó dels Lledoners per tornar a treballar a la seva empresa, segons que ha informat Òmnium.
El seguiran els consellers Quim Forn, Josep Rull i Jordi Turull que aquesta setmana es reincorporaran als seus llocs de feina, a què van accedir en aplicació de l’article 100.2.
Tots tres compleixen els requisits fixats per Justícia: tenen contracte laboral i els seus centres de treball estan oberts.
A més, no poden teletreballar de casa estant perquè no són confinats als seus domicilis, ni tenen autorització per a teletreballar des de la presó.
La resta de presos estudien el cas.
Raül Romeva ja ha fet públic que no sortirà perquè prefereix acatar el confinament que defensa el govern català.
Les famílies i els advocats valoren la resta de casos, perquè hi ha dificultats per a complir les condicions.
Oriol Junqueras feia classes a la universitat, que és tancada.
I Dolors Bassa i Carme Forcadell sortien per tenir cura de familiars, cosa no prevista en les condicions posades per la conselleria de Justícia.
Quant a Jordi Sánchez, que treballa en una entitat social, també s’està estudiant si hi ha cap possibilitat que surti.
Així que tornin a la presó a passar la nit, els reclusos que hagin sortit a treballar no podran compartir espai ni estar en contacte amb presos que no hagin gaudit de permisos, mesura amb què el Departament de Justícia pretén d’evitar la propagació del coronavirus dins els recintes penitenciaris.
La distribució dels presos en els mòduls d’ingressos o en centres oberts dependrà del nombre de persones que hagin de sortir a treballar.
La Secretaria de Mesures Penals, Reinserció i Atenció a la Víctima en fa el recompte per autoritzar les primeres sortides a partir de demà.
La consellera de Justícia, Ester Capella, ha defensat que la gent privada de llibertat ‘tenen els mateixos drets i oportunitats’ que la resta de ciutadans i ha remarcat que, quan tornin a les presons, ‘hauran de dur una vida a banda de la resta de presos per garantir el dret de salut i per evitar els contagis de les altres persones privades de llibertat’.
I ha afegit: ‘Els mateixos drets i les mateixes oportunitats per a tothom.’
Del total de 1.841 persones classificades en tercer grau, 188 són a la presó i la resta han fet el confinament a casa, mesura que es revisarà quan hagi passat l’emergència sanitària pel coronavirus.
El confinament domiciliari és una mesura que es va prendre per reduir la població penitenciària a les presons amb l’objectiu de limitar el risc de contagis.
Pel que fa a l’article 100.2 laboral, hi ha vint-i-dos presos que s’hi han acollit, i cap no ha passat el confinament a casa.
Mentrestant, el departament manté la resta de mesures, com ara l’ajornament de tots els permisos i la suspensió de les visites d’amics i familiars en locutoris a través d’un vidre i amb un intèrfon; les sortides programades; les visites dins els centres, i els vis-a-vis, que són visites que impliquen contacte directe entres els interns i els qui els van a veure.
Segons el darrer càlcul fet públic per Justícia, hi ha 58 interns positius diagnosticats per coronavirus, 4 dels quals ja han rebut l’alta.
16 són ingressats a l’Hospital Penitenciari de Terrassa; 32 a la unitat hospitalària del mòdul 4 de Quatre Camins; dos a la unitat de Brians 2, dos més a la infermeria de dones de Brians 1; un en un hospital convencional, i un altre a casa seva.
Quant als funcionaris, hi ha 47 casos positius confirmats.

Response: El govern d'Espanya ha decidit aixecar el confinament total perquè els treballadors puguin tornar als seus llocs. Amb això, s'ha permès que alguns presos polítics recuperin la feina que duien a terme abans de sortir de la presó. Els requisits són tenir un contracte laboral i que els centres de treball estiguin oberts.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
L'Audiència Nacional ha decretat llibertat amb càrrecs però sense mesures cautelars per a quatre CDR investigats per terrorisme, tinença d'explosius i conspiració en el marc de l'operació Judes.
Tots ells han comparegut davant el jutge aquest dilluns per videoconferència des dels jutjats de Sabadell i Mollet.
L'advocada dels encausats, Eva Pous, ha explicat que s'han acollit al seu dret de no declarar i només han respost les preguntes de la defensa relacionades amb el seu arrelament al territori.
L'alt tribunal ha ajornat altres dues declaracions, que es faran finalment el 6 de juliol a Mollet.
Més d'un centenar de persones s'han concentrat a les portes del Jutjat per donar suport als investigats.
Tot i que les compareixences estaven previstes a partir de les deu del matí, els tres encausats que aquest dimarts havien de declarar de forma telemàtica des de Sabadell, no han pogut entrar a l'interior del Jutjat fins passades les onze del matí.
"Ens diuen que a l'Audiència ja estan preparats per iniciar la videoconferència, però nosaltres encara som aquí fora", comentaven els advocats dels investigats mentre esperaven en una de les cues d'accés a l'edifici, que ha limitat el seu aforament a causa de la covid-19.
Finalment els tres joves han pogut presentar-se davant el jutge.
"Només han contestat les preguntes de la defensa per acreditar la seva situació d'arrelament personal", ha comentat Eva Pous, advocada dels CDR.
El procediment ha estat molt breu i en menys de trenta minuts els tres encausats han quedat en llibertat.
"Ni el ministeri fiscal ni l'acusació popular han demanat mesures cautelars, així que han pogut sortir sense fiança, això sí amb càrrecs", ha indicat.
Pous ha considerat que aquestes compareixences s'emmarquen en el "cercle kafkià" que suposa aquesta operació en què "persones acusades de terrorisme han de declarar en un jutjat ordinari".
Ha recordat que les defenses no han tingut accés a l'escrit d'acusació de la Fiscalia malgrat que el cas no es troba sota secret de sumari.
Pous ha reconegut que les noves citacions els van sorprendre perquè assegura que aquesta causa "no té sentit".
Així, recorda que "se'ls acusa de terrorisme, sense que existeixi una organització terrorista i de tinença d'explosius, sense que hi hagi aquests elements".
Ha lamentat que la causa "segueixi avançant" i que l'Audiència Nacional vulgui "estirar aquest xiclet per atemorir la població i evitar que la gent es mobilitzi".
Pel que fa als tres investigats que havien de declarar també de forma telemàtica des dels jutjats de Mollet, l'advocada ha detallat que finalment només ha comparegut una d'aquestes persones i ha dit que també ha quedat en llibertat.
Les altres dues declaracions s'han ajornat i se celebraran dilluns vinent, 6 de juliol.
Desenes de persones s'han concentrat a l'exterior del Jutjat de Sabadell i el de Mollet del Vallès per expressar el seu suport envers els investigats.
Entre els manifestants que s'han reunit a Sabadell hi havia regidors de la Crida per Sabadell, com l'exalcalde Maties Serracant; membres de la CUP, com la diputada Maria Sirvent, o l'exregidora de l'Ajuntament de Barcelona, Eulàlia Reguant; o l'activista Roger Español.
L'operació Judes va fer-se pública el 23 de setembre de 2019, quan mig centenar d'agents de la Guàrdia Civil va detenir nou CDR als seus domicilis, la majoria dels quals a Sabadell.
Set d'ells van ser traslladats a Madrid i van ingressar a presó fins els mesos de desembre i gener.
Els altres dos van quedar en llibertat aquell mateix dia i no van passar a disposició judicial.
Aquest tràmit va quedar pendent i per això se'ls ha citat aquest dimarts.
El portaveu d'Alerta Solidària, Xavier Pellicer, ha recordat que les altres quatre persones que la fiscalia de l'Audiència Nacional ha decidit incorporar a la causa són "vallesans que van participar en algunes de les mobilitzacions en contra de la sentència del Tribunal Suprem en el judici del procés i que tenien un vincle amb algun dels nou detinguts el 23-S".

Response: Quatre CDR investigats han passat a llibertat amb càrrecs segons una sentència de l'Audiència Nacional. Estaven investigats per terrorisme, tinença d'explosius i conspiració, tot emmarcat en l'operació Judes. L'advocada dels encausats, Eva Pous, lamenta la situació perquè s'aconsegueix atemorir la població perquè no hi hagi moviment social i la gent no hi participi.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
L'Agència Tributària espanyola ha finalitzat la investigació contra la cantant colombiana resident a Barcelona Shakira per un suposat frau fiscal entre els anys 2011 i 2014.
La Fiscalia de Delictes Econòmics de Barcelona està estudiant aquestes suposades irregularitats des de fa un any i ha de decidir aviat si presenta una querella.
Shakira, a través d'un comunicat, ha respost que ja ha pagat els seus deutes amb Hisenda, que mai ha amagat diners al fisc i que durant aquells anys no va passar més de 183 dies en territori espanyol.
Investigació entre els anys 2011 i 2014
L'arrel del conflicte es troba en la residència fiscal de l'artista, que va començar a viure algunes temporades a l'estat espanyol el 2011, quan va començar a ser parella del futbolista del FC Barcelona Gerard Piqué.
No va ser fins a l'any 2015, però, que va regularitzar la seva situació tributària a l'Estat.
Hisenda considera que durant aquest període la cantant complia els requisits per tenir el domicili fiscal en territori espanyol, i que, per tant, hauria d'haver tributat a les arques públiques per la totalitat dels seus ingressos.
Shakira va pagar 20 milions d'euros corresponents als deutes i interessos del 2011 fa uns mesos i en els últims dies ha abonat uns altres 14,5 milions pels exercicis 2012, 2013 i 2014.
La llei estableix que si un ciutadà passa més de la meitat de l'any, un mínim de 183 dies, a Espanya, se l'ha de considerar resident a efectes fiscals i ha de tributar en concepte d'IRPF pels ingressos que obté a tot el món.
Segons Hisenda, Shakira va simular viure a Bahames per eludir impostos, però en realitat vivia a Barcelona, tot i passar bona part de l'any en viatges a l'estranger.
El 2013, Shakira va passar mig any gravant als Estats Units el programa 'The Voice' i va ser a finals d'aquell any, quan va tenir el seu primer fill amb Piqué, quan va decidir comprar una casa a Esplugues de Llobregat.
El gener de 2018, l'Agència Tributària va remetre un primer informe a la Fiscalia de Delictes Econòmics de Barcelona, que va obrir diligències d'investigació.
Després d'aquell anunci, els assessors de la cantant van decidir abonar 20 milions d'euros per saldar els comptes amb Hisenda relatius a l'any 2011, ja prescrit penalment.
Ho van fer no perquè admetessin el frau, sinó com a pas necessari per a regularitzar la situació.
96% d'ingressos fora d'Espanya
L'artista ha informat a través d'un comunicat aquest divendres a la tarda que "ha complert en tot moment amb les seves obligacions tributàries i no deu cap quantitat a la Hisenda espanyola".
A més, ha seguit els criteris i recomanacions precises dels seus assessors fiscals.
Segons el comunicat, el seu cas és "únic en ser una ciutadana estrangera a Espanya els ingressos de la qual procedeixen en la seva pràctica totalitat (96%) de l'estranger".
Shakira recorda que té una activitat professional "molt intensa fora d'Espanya" i, per tant, "la seva estructura familiar és molt diferent dels models convencionals".
Fins al 2015 Shakira assegura que mai va passar més de 183 dies a Espanya, la qual cosa està comprovat, i fins i tot passava llargues temporades amb els seus fills en altres països i singularment als Estats Units, d'on procedeix la major part dels seus compromisos laborals.
En aquest sentit, el pagament del deute estimat per l'Agència Tributària és una mostra, segons ella, de la seva "disposició a solucionar la discrepància", i s'ha realitzat malgrat l'existència de criteris tècnics contraris a la seva consideració com a resident fiscal a Espanya abans de 2015, assegura l'escrit.
Com que segons ella ja no existeix deute pendent, "l'únic tema de discussió és sobre la correcta interpretació de la norma al voltant de quan es va iniciar l'aplicació del criteri de residència fiscal a Espanya per part de l'artista".

Response: La cantant Shakira va defraudar Hisenda suposadament des del 2011 fins al 2014. L'ens explica que tothom ha de pagar els impostos a Espanya si passa més de mig any al país. La cantant va decidir pagar 20 milions d'euros corresponents a 2011 per tal de resoldre el problema, però Hisenda reitera que la cantant encara deu diners a l'Estat.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
Un blindat de l'exèrcit en mans dels sublevats a Shahat.
Foto: LM.
La situació a Líbia empitjora d'hora en hora.
La comunitat internacional planeja avui possibles sancions contra el govern, amb diverses reunions previstes, inclosa una d'urgent de l'OTAN per analitzar la situació i proveir, si cal, els recursos necessaris per ajudar en les possibles evacuacions massives.
El líder libi es troba acorralat: atrapat entre l'est del país que ja ha perdut i els intensos i violents combats a l'entorn de Trípoli, mentre la comunitat internacional accentua la pressió per tractar d'aturar el bany de sang.
Ni tan sols la missió Líbia a l'ONU no li fa costat, com han fet saber avui des de Ginebra.
En l'onzè dia de la insurrecció contra l'afeblit poder de Gaddafi, que ha acusat els seus oponents d'estar dirigits per Al Qaida, es multipliquen les iniciatives: reunions de l'ONU i de l'OTAN, propostes francobritàniques de sancions i embargaments, activació del Tribunal Penal Internacional…
Mentre a la regió oriental, petroliera, els sublevats armats s'organitzen per a una eventual marxa cap a Trípoli per manera de caçar el coronel libi al poder, la nit ha estat més tranquil·la a la capital i aquest matí els carrers estaven deserts i les botigues tancades.
Els periodistes a Bengasi, epicentre de la revolta a 1.000 quilòmetres de Trípoli, han vist milers de manifestants reunits davant el tribunal local, ara quarter general de la insurrecció.
Els combats
En una ciutat molt pròxima a la capital, Musratah (150 km a l'est) informacions no confirmades estableixen que els combats hi continuen.
A l'oest de Trípoli, a la vila de Zawiyah (60 km), els "terroristes" han executat diversos soldats, segons l'agència oficial Jana, mentre que segons el diari bengasí Quryna, 23 persones han estat mortes i 44 ferides en l'assalt de les forces de seguretat en aquesta ciutat.
Va ser als habitants d'aquesta ciutat a qui es va adreçar el "guia" de la revolució líbia, el més antic dirigent del món àrabr al poder des de fa més de 40 anys.
Va acusar, en un missatge d'àudio difós per la televisió estatal, Al Qaida d'orquestrar la insurrecció i donar als sublevats "drogues al·lucinògenes" i també va demanar als habitants que aturessin els partidaris d'Osama bin Laden.
D'una altra banda, segons testimonis arribats a Tunísia, la ciutat de Zouara ha estat "desertada per la policia i els militars".
L'oest del país, però, sembla encara en mans de les forces fidels a Gaddafi.
Els partidaris del "guia" es concentren a Trípoli, on la milícia Khamis disposaria d'un 9.000 combatents, tancs i avions, segons informacions no confirmades per ciutadans antiGaddafi a la ciutat d'Al-Baida (est).
Reunions d'urgència
París i Londres han proposat al Consell de Seguretat de l'ONU que es reuneix avui a les 2:00 h a Nova York un projecte de resolució que preveu un "embargament total d'armes", "sancions" i una recerca del TPI per crims contra la humanitat, segons la cap de la diplomàcia francesa, Michèle Alliot-Marie.
A Ginebra, el Consell dels Drets de l'Home de l'ONU ha d'adoptar una resolució reclamant una suspensió del país en l'organització així com una investigació independent sobre les violacions comeses durant la repressió, segons un projecte de resolució.
L'OTAN, també ha anunciat una reunió d'urgència per tractar sobre la situació a Líbia.
Evacuacions massives
Davant el caos libi, amb evacuacions en condicions difícils per terra, mar i aire, diversos països europeus, al capdavant dels qual Itàlia, s'inquieten per la crisi humanitària que pot comportar l'èxode de desenes de milers d'estrangers i de libis.
Uns 200 canadencs i una cinquantena de rumanesos han estat repatriats als seus països en les darreres hores.
La Xina ha anunciat haver evacuat ja 4.600 dels seus més de 30.000 ciutadans que treballen a Líbia, gràcies a una important operació naval, terrestre i aèria.
Líbia posseeix les majors reserves de petroli a l'Àfrica.
De fet, l'or negre ha seguit el seu increment en els mercats dijous, aconseguint preus rècord de més de dos anys a gairebé 120 dòlars el barril a Londres i més de 100 a Nova York.
En aquest sentit, la Casa Blanca ha manifestat que els Estats Units i el món podrien enfrontar-se a una interrupció del subministrament de petroli a causa de la crisi a Líbia, tot i que en països com Espanya pot disparar, en un moment molt delicat de la crisi, la inflació.

Response: Creix la tensió internacional pel conflicte a Líbia, on la situació sols empitjora. Les forces fidels a Gaddafi es mantenen a l'oest, però aquest ha acusat els seus oponents insurrectes de pertànyer a Al-Qaeda. Des de l'ONU i l'OTAN s'està treballant per a aturar el conflicte i diversos països estan evacuant els seus habitants del país.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
Operaris d'Adif treballen a bon ritme des de fa unes setmanes en les obres d'implementació de l'ample de via internacional entre les poblacions de Castellbisbal i Martorell, una infraestructura imprescindible per desplegar el corredor mediterrani.
Les obres però, per la seva complexitat, obligaran l'estiu vinent a tallar entre tres i quatre mesos l'R4 de Rodalies entre Martorell i el Penedès, quan la línia registra menys usuaris, per poder fer les millores previstes al túnel que travessa el nucli urbà de Martorell.
Durant una visita d'obres a la zona, Alejandro Faundez, subdirector de Construcció d'Adif, ha explicat que l'alternativa al tancament implicava un any i mig de circulació degradada a via única, el que hagués ocasionat afectacions diàries.
Quan encara falta un any, Adif i els operadors estudien un pla de transport alternatiu per minimitzar les afectacions.
Més enllà del gran trànsit de trens que hi passen, uns 1.500 setmanals entre els de l'R4 de Rodalies i els de mercaderies, una de les densitats més importants de l'Estat, Faundez ha explicat que la complexitat de les obres, que es farà en tres trams amb un cost de 109 milions d'euros comptant la licitació i els materials, rau en el fet que s'han de reformar quatre túnels, entre ells el que passa pel nucli urbà de Martorell.
Sense balast
Les obres que s'hi faran permetran rebaixar el túnel entre 80 centímetres i un metre cinquanta per permetre el pas de combois carregats de camions, incrementar la velocitat dels actuals 30 quilòmetres per hora als 120, així com millorar la seguretat i la il·luminació, Una de les millores, per exemple, serà substituir l'actual balast pel que s'anomena via en placa, una superfície de formigó més fàcil de mantenir i de caminar-hi en cas d'incidència a dins el túnel.
A banda del túnel de Martorell, també es milloraran el de Castellbisbal, el d'entrada a la zona logística de Seat i un antic túnel ferroviari també a Castellbisbal que passa sota la urbanització de Costablanca.
En aquest últim ja s'hi està treballant netejant tota la brutícia acumulada en els 40 anys que porta fora de servei.
La seva posada al dia és molt important perquè, a banda d'unir l'estació de Castellbisbal i el viaducte del Llobregat, permetrà tenir un carril addicional durant les obres i un tercer un cop finalitzin, el que farà molt més fluida la línia i donarà marge en cas d'incidències a la via principal.
Una altra actuació en paral·lel en aquest túnel serà la col·locació de 740 metres quadrats de pantalles per tal de reduir l'impacte acústic generat per la circulació de trens en les cases construïdes a tocar del què era l'antiga via i la construcció d'una passarel·la.
La previsió d'Adif és que les obres en aquest túnel finalitzin abans d'un any per, a continuació, començar a treballar en els altres dos.
Aquests dies també es treballa en la renovació de la via del ramal d'accés a la factoria de Seat a Martorell amb la substitució de les travesses per adaptar-les a l'ample de via internacional i l'adequació de la seguretat al túnel pel que s'hi accedeix.
Alejandro Faundez ha destacat que que la connexió del tram amb l'estació de Castellbisbal, que ja està unida amb França per ample internacional -per això se l'anomena 'La porta d'Europa'-, permetrà que empreses com Seat, Celsa, els ports de Barcelona o Tarragona i el seu Complex Petroquímic, "guanyin en competitivitat" al poder enviar les seves mercaderies directament sense haver de passar per Portbou a fer el canvi de l'ample ibèric a l'internacional.
"Més que freqüències, es guanyarà un estalvi en temps i costos.
En una altre fase, el projecte preu construir un ramal similar al que arriba a Seat unint l'estació de Castellbisbal amb les factories de Celsa-Gonvarri-Gonvauto mitjançant un pas que passi per sota de l'autopista AP-7.
Pel que fa al termini de finalització de les obres, Faundez preveu que estiguin enllestides en uns 18 mesos.
Això no vol dir, ha puntualitzat, que entrin en funcionament immediatament perquè això ho decidirà l'operador un cop l’Agència de Seguretat Ferroviària hagi donat el llum verd.

Response: Els operaris d'Adif ja han començat a treballar en el canvi d'amplària de la via entre Castellbisbal i Martorell, tasca imprescindible per a poder acabar el corredor mediterrani. Es preveu que, a causa d'això, s'hagi de tallar la línia R4 entre Martorell i el Penedès els mesos d'estiu, ja que és quan menys trànsit hi ha.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
El líder del PPC, Xavier García Albiol, ha assegurat aquest dilluns, en una entrevista a Catalunya Ràdio, que veu "poc oportuna" en el temps la decisió d'Esperanza Aguirre de deixar la presidència del PP madrileny.
I és que Albiol considera que la "situació política està prou moguda" per al PP a hores d'ara "com per afegir" la dimissió de la líder dels populars a l'Ajuntament de Madrid.
D'altra banda, preguntat per les negociacions entre PSOE i Podem i la proposta del referèndum a Catalunya, García Albiol ha deixat molt clar que per a ell seria "un disbarat" que els socialistes cedissin a la pretensió de Podem, però també assegura que veu a Pedro Sánchez disposat "a tot per governar".
"És capaç de pactar amb el diable", ha dit, tot afirmant que veu encara possible que els socialistes acabin acceptant la consulta sobre la independència.
Pel que fa a la dimissió de la presidenta del PP de la Comunitat de Madrid, Esperanza Aguirre, el líder del PPC ha deixat ben clar que, al seu parer, la decisió no arriba en un bon moment i no ajuda a la situació que viuen els populars actualment.
"En aquests moments es poc oportuna la dimissió i podia haver esperat uns dies o un temps, perquè la situació política està prou moguda com per afegir la decisió d'Aguirre", ha dit, tot assegurant que si la popular ha preferit plegar del seu càrrec orgànic ara "s'ha de respectar i punt".
Una de les situacions que es poden complicar per al PP amb aquesta dimissió és la negociació d'un possible govern espanyol on els populars tinguessin algun paper.
En aquest sentit, García Albiol ha desvinculat el fet d'Aguirre d'aquestes converses i ha tornat a insistir que un "gran acord" entre PP i PSOE seria "la millor opció" per governar Espanya.
Amb tot, creu que les negociacions d'uns i altres no fructificaran i que, finalment, s'hauran de repetir comicis a les Corts Espanyoles.
"Molt em temo que anirem a noves eleccions al juny.
Si hagués de fer una aposta, apostaria que anem a eleccions", ha dit.
En aquest sentit, s'ha mostrat convençut que Mariano Rajoy tornaria a ser el candidat del PP a la presidència del govern espanyol si hi ha nous comicis, però no té "tant clar" que el del PSOE tornés a ser Pedro Sánchez.
"Jo el que espero si es repeteixin les eleccions, és que al final el PSOE entengui que l'única possibilitat és un acord d'Estat entre PP i PSOE, com passa a altres països de la UE", ha conclòs Albiol.
D'altra banda, preguntat per l'intercanvi de propostes per un possible acord que estan fent públiques PSOE i Podem, i específicament sobre la condició "imprescindible" de Pablo Iglesias per celebrar un referèndum a Catalunya, Albiol ha posat en dubte que la negativa dels socialistes a la consulta es mantingui.
"Em semblaria un disbarat que el PSOE acceptés un referèndum que pretén rebentar el país i fraccionar Espanya.
Però de Pedro Sánchez espero de tot i no em sorprendria que busqués algun tipus d'excusa per mantenir les esperances o expectatives a Podem.
No descarto que ho mantingui amb un o altre nom.
Pedro Sánchez està disposat a pactar amb el diable per governar .
No té principis", ha sentenciat.
L'homenatge a Muriel Casals i el "partidisme"
García Albiol ha aprofitat que mostrava públicament el condol a la família, amics i companys de la diputada de JxSí i expresidenta d'Òmnium, Muriel Casals, per la seva mort, per llençar un missatge d'advertència al Govern de cara a l'acte de reconeixement previst per a aquesta setmana.
En aquest sentit, ha reclamat a l'executiu català que intenti "mantenir un cert to institucional i no intentem convertir l'homenatge en acte partidista, perquè ens complicaria la situació a tots plegats".

Response: García Albiol veu la dimissió d'Esperanza Aguirre com a inoportuna, ja que el panorama polític actual és prou convuls i això només afegeix més inestabilitat. A més, ha explicat que l'acord entre el PSOE i Podem és "un disbarat", perquè pensa que Pedro Sánchez acceptaria qualsevol cosa a canvi d'arribar al Govern, fins i tot un referèndum.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
La víctima de l'agressió sexual múltiple l'any 2019 a Manresa -que en el moment dels fets era menor- ha declarat aquest divendres durant el judici que des que va patir la violació la seva vida ha canviat totalment.
Assegura que pateix ansietat i depressió, que gairebé no surt de casa i que ha abandonat els estudis.
"Des de llavors, la meva vida és una puta merda", ha assegurat.
També afirma que té molts atacs de pànic i ansietat i que s'ha engreixat 40 quilos en un any i mig.
La víctima ha dit que era plenament conscient que l'estaven violant i que va manifestar als agressors que no volia tenir relacions sexuals amb ells "amb tots els recursos" que tenia a l'abast.
Tot i admetre que va beure alcohol, ha deixat clar que "sabia exactament què passava": "No anava prou beguda per perdre el coneixement".
Aquest divendres ha arrencat a l'Audiència de Barcelona el judici per una agressió múltiple a Manresa el 13 de juliol de 2019.
La víctima, que en el moment dels fets tenia 17 anys, ha declarat durant el judici que al voltant de les vuit del vespre va conèixer un grup de nois a la plaça Europa de Manresa i que, acompanyada per alguns d'ells, va anar al seu pis "per fer temps" abans de marxar a la festa major de Sant Vicenç de Castellet.
Diu que li van oferir alcohol -que va consumir- i també un porro.
"Vam estar ballant amb música magrebí i vam estar molt a gust", ha relatat la jove, que ha deixat clar que "no va haver-hi cap insinuació per part seva ni tampoc per part d'ells".
Al cap d'una estona, segons el relat de la víctima, els nois li van dir que la veien molt malament i que necessitava descansar.
"M'hi vaig negar, però van insistir molt i em van portar des del menjador cap a una habitació".
A partir d'aquí, ha relatat la víctima, és quan van començar les agressions sexuals.
Diu que els quatre acusats van entrar a l'habitació un per un i que, almenys tres d'ells, van penetrar-la.
La víctima ha explicat que va manifestar als agressors "amb tots els recursos que podia" que no volia tenir relacions sexuals amb ells: "Vaig intentar aixecar-me, cridar, vaig dir que paressin...".
Tot i això, ha assegurat que no van fer-li cas i ningú va ajudar-la.
La víctima ha relatat que, quan va marxar el quart agressor de l'habitació, va passar una estona en què no hi entrava ningú i va ser quan va aprofitar per agafar un mòbil de sobre el llit (el feien servir com a lot per il·luminar-se) per trucar al 112 i demanar ajuda.
"Em van fer moltes preguntes i en el moment de passar-me amb els Mossos va entrar el quart noi i em va agafar el telèfon", ha relatat.
La víctima va insistir al noi que la deixés marxar i, segons el seu relat, van deixar-la sortir acompanyada per dos o tres d'ells.
Un cop al carrer, va demanar-los un telèfon per trucar a la seva mare, però enlloc d'això va tornar a trucar al 112.
En adonar-se'n, els joves van marxar corrents i, quan van arribar els Mossos, ja no hi eren.
El trauma de després
La víctima diu que, des de llavors, la seva vida ha canviat completament.
Assegura que ha patit depressió i que ha perdut el contacte amb familiars i amics.
També diu que ha tingut molts atacs de pànic i ansietat que li dificulten respirar.
"Recordo constantment què va passar i ha estat molt dur", ha manifestat.
També ha assegurat que té "fòbia als homes magrebins" i que no se sent segura anant sola pel carrer.
A més, ha dit que ha hagut de deixar els estudis.
Aquest divendres també ha sigut el torn dels interrogatoris a alguns dels testimonis, com ara diversos mossos d'esquadra.
Una de les agents ha afirmat que, quan van anar a fer la inspecció ocular a l'habitació, van trobar-se el precinte trencat.
També ha relatat que el pis estava molt brut i que, fins i tot, hi havia defecacions d'animals.
Un altre mosso ha dit que a la víctima que no se la veia molt afectada pel consum d'alcohol i que les seves explicacions eren coherents.
Alguns agents han coincidit en afirmar que la víctima va reconèixer ràpidament els acusats.
La fiscalia demana per a cadascun dels acusats 55 anys de presó.
Tres estan acusats del delicte d'agressió sexual consumat i de cooperar perquè dos d'ells també hi participessin. ho fessin Al quart, li imposa un intent d'agressió sexual i d'ajudar als altres tres a fer-ho.
Així mateix, xifra en 40.600 euros els diners que haurien d'abonar els quatre acusats a la víctima en concepte de responsabilitat civil pels danys psicològics i físics causats.

Response: La vida de la víctima de l'agressió sexual múltiple de Manresa ha explicat que la seva vida ara és un infern. Després de la violació per part de quatre homes, la noia, menor en aquell moment, ha relatat que pateix ansietat i depressió. S'ha interrogat a alguns mossos, i un afirma que la noia no es veia afectada per l'alcohol.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
El bloc constitucionalista de 254 dels 350 diputats del Congrés que formen el PP, el PSOE i C's gaudeix de bona salut quan d'arribar a consensos sobre la unitat d'Espanya es tracta.
A la recepció del dia de la Constitució, aquest dimarts a la cambra baixa, les declaracions dels seus líders han deixat clar que la reforma constitucional és possible i que, fins i tot, té possibilitats de ser abordada aquesta legislatura.
Ara bé, la unitat d'Espanya i la seva condició d'única nació de l'Estat no estarà en entredit si es reforma un text que té 38 anys que encara se sacralitza però del que ja espanta menys la reforma.
El més contundent ha estat el president del govern espanyol, Mariano Rajoy, que ha afirmat que abans de posar-s'hi cal tenir molt clar "a on es vol arribar, a què s'està disposat i fins on es vol arribar".
"A la vida hi ha determinades operacions de les que cal saber el principi i el final, aquest és un assumpte que vol prudència i no frivolitzar", ha avisat.
El líder del PP ha indicat que la reforma és possible però que cal que abans de posar-s'hi estigui clar "que es vol tocar i què no" i que és el que cal preservar.
Ell ho té clar: "la unitat d’Espanya, la sobirania nacional, la igualtat, els drets i llibertats, la pertinença a la UE i els pilars bàsics estat del benestar", ha afirmat.
El PSOE no vol canviar l'article de la unitat d'Espanya
Rajoy ha dit que, a partir de les seves línies vermelles, es pot parlar i que la manca de majories no pot ser "obstacle per fer les coses bé".
De fet, s'ha mostrat satisfet de l'arrencada de la legislatura i els acords amb el PSOE en temes com el salari mínim o el sostre de despesa.
I els socialistes, o si més no la seva actual gestora, estan disposat a respectar-les.
El seu president, Javier Fernández, ha explicat que toca "reformar i no canviar" la Constitució.
Ha descartat la pretensió del PSC de que Catalunya sigui reconeguda com a nació.
"Hi ha una sola nació, que és sobirana, i una única ciutadania.
Podem parlar de sentiments, però quan parlem de Constitució i de drets només té un significat nació, que no és altre que de l’article 2, que no volem canviar", ha afirmat el president d'Astúries.
Rivera i Podem, a la grenya per Catalunya
Albert Rivera, de Ciutadans, també ha tancat files amb socialistes i populars en aquest assumpte.
"Parlem de modernització i actualització, no de ruptura i l'únic debat possible és el de les reformes polítiques", ha avisat.
Rivera s'ha mostrat segur que molts catalans, també independentistes, avalarien la reforma si es canvia el Senat o es limiten els aforaments.
El líder de la formació liberal ha deixat anar crítiques soterrades a Podem per defensar el referèndum català.
L'han respost Pablo Echenique i Carolina Bescansa (ni Pablo Iglesias ni Íñigo Errejón eren a la recepció), que si bé no han posat el dret a decidir com la gran prioritat política sí que han afirmat que ha de formar part del nou catàleg de drets.
"Les nacionalitats han de poder expressar com es volen relacionar en l’estructura territorial del país", ha asseverat.
Absència de representats sobiranistes
Només cinc presidents autonòmics, tots del PP o del PSOE, han assistit a la recepció, on no hi havia ni els líders de Podem ni representants d'ERC, el PDECat o el PNB.
La presidenta del Congrés, la popular Ana Pastor, ha dictat un discurs davant els principals representants de la judicatura, la política i l'estament militar.
Ha afirmat que les Les institucions "no poden ser part del problema" i que la pervivència del text es basa "en la capacitat de canviar i no caure en l’immobilisme".
Però com Rajoy ha aconsellat "prudència" i no reformar la Constitució "al marge de si mateixa".
Tots clamen perquè no tingui menys consens que al 1978 i perquè no deixi de ser "la de tots", però ningú compta ja amb els sobiranistes o amb els que qüestionen l'actual estructura territorial de l'Estat.

Response: PP, PSOE i Ciutadans estan d'acord amb reformar, que no canviar, la Constitució del 78. Rajoy ha deixat ben clar que la unitat d'Espanya no es toca, i que s'han de parlar bé quines serien les línies vermelles abans de tot. D'altra banda, Podem ha respost que dóna suport a la independència.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
El jutjat ha admès a tràmit la querella col·lectiva per les càrregues de l'1-O interposada pels Ajuntaments de Girona, Sant Julià de Ramis i Aiguaviva amb el recolzament dels advocats voluntaris.
La querella es dirigeix contra els agents que van actuar, els seus comandaments i els responsables polítics de l'operatiu contra el referèndum per tortures, lesions i delictes contra els drets individuals.
El portaveu dels advocats, Albert Carreras, assegura que aquest és un "pas molt important" perquè permetrà que els ajuntaments puguin demanar diligències amb l'objectiu d'acreditar que les càrregues no van ser "una acció espontània" sinó el resultat "d'un pla premeditat i consensuat".
Carreras ja avança, però que el procediment serà "llarg" perquè més de 200 ferits han interposat denúncia contra les càrregues (que s'incorporen a la querella).
L'alcaldessa de Girona, Marta Madrenas, ha dit que l'admissió a tràmit permetrà investigar a fons "la violència extrema" que va suposar "aquella jornada d'opressió" per "destil·lar-ne responsabilitats".
La querella conjunta, que signen conjuntament els tres ajuntaments, vertebra també totes les denúncies individuals interposades per les víctimes de les càrregues.
El seu tronc gira al voltant dels tres delictes que s'han interposat contra els agents, els seus comandaments i els responsables polítics de l'Estat.
En concret, són els de lesions agreujades, tortures i contra els drets individuals comesos per funcionaris públics.
La querella es va presentar davant el Jutjat de Primera Instància i Instrucció Número 2, que ara l'ha admesa a tràmit.
El portaveu dels advocats voluntaris subratlla que la decisió és "un pas molt important", perquè permet que els ajuntaments –que han interposat l'acció popular- "es puguin incorporar de ple als procediments oberts".
És a dir, demanar més diligències i proves que permetin "esclarir els fets".
L'objectiu final, recorda Albert Carreras, és el de d'acreditar que al darrere les càrregues policials hi havia "una cadena de comandaments" que van actuar amb intencionalitat.
"És a dir, que el resultat no va ser fruit d'un pensament i una acció espontània, sinó de la premeditació i d'un pla consensuat", subratlla el lletrat.
"Llarg i complex"
L'advocat no amaga, però, que el procediment serà "llarg i complex" i que, probablement, estarà marcat per "alts i baixos".
De fet, Carreras recorda que més de 300 ferits van decidir interposar denúncia per les càrregues policials (dels quals ells en representen uns 200) .
De moment, els forenses els han examinat a tots ells i el jutjat ja els ha citat per prendre'ls declaració (cosa que s'ha fixat per als mesos de febrer i març).
En paral·lel, també s'ha requerit a la policia espanyola i a la Guàrdia Civil que trametin els noms i cognoms dels agents i càrrecs que van participar al dispositiu policial.
D'altra banda, s'han demanat imatges als mitjans de comunicació per aportar-les com a prova.
I també s'ha sol·licitat que la gravació de la càmera GoPro que va perdre un agent de la policia estatal, i on es va enregistrar la càrrega a l'Escola Verd de Girona, es pugui incorporar al procediment.
"Violència extrema"
L'alcaldessa de Girona, Marta Madrenas, ha dit que se senten "molt satisfets" de l'admissió a tràmit de la querella.
Madrenas ha dit que això permetrà investigar "a fons" qui van ser els responsables d'aquella "violència tan extrema" i de la "jornada d'opressió" que es va viure l'1-O arreu de Catalunya, però especialment a Girona, Sant Julià de Ramis i Aiguaviva.
L'alcaldessa també ha dit que, a partir d'ara, les diligències han de permetre "destil·lar els responsables dels delictes que es consideri que hagin comès".
Madrenas també ha afegit que l'admissió a tràmit era allò que pertocava fer, perquè era "evident" que les càrregues van ser "absolutament desproporcionades".
"Les imatges parlen per elles mateixes; el món va queda commocionat després de veure un Estat repressor i feixista, i un poble valent, determinat i pacifista", ha dit l'alcaldessa.
I ha conclòs: "Això és el que es va veure i vam condemnar des d'un primer moment, i que ara esperem que es tradueixi també en una condemna judicial".

Response: L'Ajuntament de Girona, Sant Julià de Ramis i Aiguaviva va interposar una querella per les càrregues de l'1-O i el jutjat l'ha admesa. Aquesta es dirigeix contra les forces que van actuar contra el referèndum amb tortures i lesions, entre d'altres. L'objectiu d'aquesta querella és demostrar que les actuacions van estar premeditades i organitzades amb anterioritat.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
L'Ajuntament de Barcelona ha incorporat 93 nous agents de la Guàrdia Urbana que acaben de completar la formació a l'Institut de Seguretat Pública de Catalunya, amb una crida del govern Colau de prestar especial atenció als problemes de convivència entre els veïns i de prioritzar la intel·ligència per davant de la força.
La seva benvinguda s'ha celebrat al Saló de Cent de l'edifici consistorial amb la presència de familiars i regidors de tots els partits, excepte la CUP, i ha acabat amb un minut de silenci en record de l'atemptat d'Istanbul.
El comissionat de Seguretat, Amadeu Recasens, ha destacat que els nous agents s'incorporen "a un entorn favorable", a una ciutat on la seguretat es puntua amb un 6,2, la nota més alta des del 1999, segons l'última Enquesta de Victimització.
Ha recordat que les dades demostren que els problemes "són sobretot de convivència, més que de seguretat".
Ha demanat prestar-hi especial atenció, per la qual cosa ha destacat que es necessita "una gran dosi d'humanitat", fet que suposa saber escoltar: "Professionalitat, sí, però humanitat també, i molta".
Recasens ha subratllat que és des de la proximitat que millor es pot donar resposta a les demandes de la ciutadania, i considera que cal actuar amb transparència.
"Tot el que fem ha de ser explicable i visible", ha reclamat, i amb una frase ha resumit la idea del govern Colau sobre com ha de ser la Guàrdia Urbana: "Ens cal una organització que prioritzi la intel·ligència, coneixement i empatia, per sobre de l'ús de la força".
Colau ha recordat que han aprovat el Pla Director del cos, basat en tres principis: proximitat, territori i transparència.
L'alcaldessa ha ressaltat que la Guàrdia Urbana ja té 173 anys d'història, i que és "motiu d'orgull per la ciutat i l'Ajuntament".
Segons ella, ha contribuït al fet que valors com la democràcia, l'equitat, la solidaritat i la cohesió siguin forts a la ciutat, i ha insistit en el fet que la Urbana "és un cos de prestigi que representa un orgull per aquest Ajuntament i tot Catalunya".
Ha reconegut que ser agent no és tasca fàcil, però els ha demanat als nous urbans fer sentir a la ciutadania que estan al seu costat.
La nova promoció d'agents és la 88a del cos, i ara s'estaran un any de pràctiques als districtes.
S'hi van presentar 100 agents, dels quals han aprovat 93.
Només 13 són dones, ha destacat Colau, la qual ha defensat que les dones, que representen al voltant del 50% de la població, s'incorporin de manera igualitària a totes les professions.
La crisi dels manters ha tensionat la relació Colau-Urbana
A més de Colau i Recasens, l'acte també l'han presidit el gerent de Seguretat, Jordi Samsó, i el cap de la Guàrdia Urbana, Evelio Vázquez, però no han intervingut.
Des de l'arribada de Colau a l'alcaldia ara fa un any, la relació del cos amb el govern municipal ha viscut moments de tensió, en aspectes com la gestió de la crisi dels manters.
Precisament aquest dijous el govern municipal preveu presentar el pla d'intervenció integral sobre els manters, una mesura molt demandada des dels comerciants de la capital catalana.
Fonts municipals han informat que el pla preveu la corresponsabilitat de les administracions, mantenir l'actuació policial i incrementar-la en els punts de més concentració, com ja es fa en espais com la zona portuària.
Des del dilluns de la setmana passada, la Guàrdia Urbana, els Mossos d'Esquadra i la Policia Portuària mantenen un dispositiu conjunt a la zona del front marítim per foragitar els venedors ambulants, i que se suma al que des de l'abril està en marxa al metro.
El del front marítim és el més gran a la zona des del que es va fer el novembre.
Augment del 23% de denúncies pel "top manta"
Segons les citades fonts municipals, l'Ajuntament està desplegant una actuació global per combatre el "top manta", el qual "des del primer dia ha estat una qüestió prioritària" pel consistori, i han concretat que l'estratègia sobre aquest aspecte ha passat a dirigir-se des de la primera tinença d'alcaldia.
Durant els primers quatre mesos de l'any, la Urbana ha interposat un 23% més de denúncies que en el mateix període de l'any passat, i el 90% de les actuacions dels cossos policials sobre el "top manta" les realitza la Guàrdia Urbana.

Response: 93 nous agents s'incorporaran a la Guàrdia Urbana de Barcelona i faran un any de pràctiques al cos. El problema de la majoria de gent, inclosa l'alcaldessa Ada Colau, és de convivència. Colau també ha lloat el cos de seguretat per la seva contribució social. Així mateix, un altre dels punts clau és l'afer amb els manters.


Instruction: Fes un resum que doni una visió general concisa de la informació més rellevant del text següent en les seves pròpies paraules.

Context:
L’Ajuntament de Mollerussa portarà a l’aprovació del ple ordinari del dijous, 31, la creació d’una Mesa de Coordinació i l’aprovació d’un protocol d’intervenció en matèria d’ocupacions il·legals que té la intenció de millorar la resposta municipal davant aquests casos.
Segons ha indicat l’alcalde Marc Solsona, es tracta d’una iniciativa pionera a les comarques de Ponent que compta amb el suport de tots els grups polítics amb representació al consistori i que ha estat presentada conjuntament pels seus portaveus i el regidor de Benestar Social, Ciutadania i Infància, Josep Lavín.
Aquest protocol neix amb un triple objectiu: articular una estratègia comuna d’actuació, evitar els conflictes veïnals que genera i garantir el dret a l’habitatge a les persones que ocupen algun habitatge per necessitat.
Separar el gra de la palla
L’alcalde ha indicat que es vol “enviar un missatge a la ciutadania que som conscients de la problemàtica i que hi ha un consens per treballar-hi”.
“A Mollerussa ens preocupa i ens ocupa el tema i volem actuar-hi de manera coherent i atenent a aquella gent que realment ho necessita a través d’un protocol per detectar les ocupacions fruit d’una necessitat social i que ajudi a separar el gra de la palla d’aquelles ocupacions que són provinents d’una màfia o d’un frau”, ha afegit.
En aquest sentit, ha explicat que “analitzarem la realitat socioeconòmica de la família que està ocupant i, si està tenint algun avantatge social, el fet de constatar que vol continuar en la il·legalitat provocarà que es revisin aquests avantatges”.
Així mateix, també ha destacat, tal i com recull el protocol que “cap ocupació il·legal pot ser el pas previ a l’obtenció d’un habitatge” sinó que s’estudiarà cada cas i si la família està disposada a revertir la situació d’il·legalitat entrarà al circuit habitual previst.
Per la seva part, el portaveu del grup municipal d’ERC, Engelbert Montalà, ha insistit en “la importància del treball transversal que permet abordar el problema d’una manera molt diferent.
“Aquest protocol”, ha dit, “ens permet abastir-nos de les eines per donar sortida a aquesta problemàtica d’una manera real, fotografiar el què tenim a Mollerussa i intentar solucionar cas per cas”.
La portaveu del grup municipal del PSC, Teresa Ginestà, per la seva banda, ha dit que “es tracta d’un tema de ciutat al que ens sumem” ja que amb aquest “protocol de mediació transversal permetrà buscar solucions a les famílies que ho necessiten i intentar actuar contra els abusos que es produeixen malgrat les potestats que tenim a hores d’ara els ajuntaments”.
També s’ha expressat en aquests temes el portaveu del grup municipal del PP, Joan Simeón, qui ha indicat que “aquest protocol transversal que ens ajudarà a donar celeritat a conflictes tant en l’àmbit humà com en l’àmbit judicial a l’espera que la llei que possiblement es tramiti a l’octubre ens ajudi a portar millor això endavant”.
Mesa de Coordinació
D’aquesta manera, amb l’objectiu d’unificar els criteris en les actuacions que ja es duien a terme ara des de les diferents àrees municipals implicades, l’Ajuntament va creure convenient impulsar la creació d’una Mesa de Coordinació en Matèria d’Ocupacions, que es reuneix en sessió ordinària cada dos mesos i la primera missió de la qual ha estat l’elaboració d’un protocol d’actuació que regula els circuits d’intervenció en funció de casa cas.
Protocol
Pel que fa al protocol, defineix 4 estadis d’actuació, sent el primer el de detecció i identificació que du a terme la Policia Local des del primer moment en què es té coneixement d’una ocupació il·legal d’un habitatge.
És en aquest punt quan els agents confirmen l’ocupació, identifiquen les persones que la duen a terme i en valoren les circumstàncies per si cal actuar d’urgència en casos de risc de vulnerabilitat o de deficiències estructurals de l’habitatge, per exemple, o bé remetre les diligències al Jutjat en cas de denúncia.
Segons ha indicat l’alcalde, el protocol servirà per definir dos tipologies de casos: els moguts per la necessitat però que tenen intenció de revertir la situació i els que no estan disposats a canviar les condicions d’il·legalitat en què viuen.
En els cas dels primers, s’ha previst la signatura d’un document de compromís de col·laboració per iniciar un pla de treball de manera que, a través de la Borsa d’Habitatge, se’ls inclourà en el circuit per reconduir el cas a un lloguer social o, en funció de la problemàtica, estudiar altres vies de treball que garanteixin el dret a l’habitatge.
En cas que les persones detectades no demostrin cap interès en revertir la seva situació d’il·legalitat i mentre no es resolgui el cas per la via judicial en els casos que la propietat hagi interposat una denúncia, es revisarà si poden continuar sent beneficiaris d’ajuts socials en cas que en tinguin.

Response: Des de l'Ajuntament de Mollerussa s'ha aprovat la creació d'una Mesa de Coordinació i un protocol d'intervenció en casos d'ocupació d'habitatges. Aquest protocol busca terminar amb els problemes socials que genera una ocupació i donar suport a les famílies que ocupen habitatges per necessitat. El protocol marcarà les pautes d'actuació depenent de cada cas i la voluntat dels ocupants.